മോഹൻലാൽ നായകനാകുന്ന ഒടിയന്റെ മോഷൻ പോസ്റ്റർ പുറത്തിറങ്ങി . മോഹൻലാലിന്റെ ഫേസ്ബുക് പേജിലൂടെയാണ് മോഷൻ പോസ്റ്റർ അണിയറക്കാർ പുറത്തുവിട്ടത് . ആരാധകർ ഇതുവരെ കാണാത്ത ലുക്കിലാണ് മോഹൻലാൽ . വിഎ ശ്രീകുമാർ മേനോൻ രണ്ടാമൂഴത്തിന് മുമ്പ് ചെയ്യുന്ന ചിത്രമെന്ന നിലയിൽ പ്രേക്ഷകർ ഏറെ ആകാംക്ഷയോടെ കാത്തിരിക്കുന്ന ചിത്രമാണ് ഒടിയൻ . മഞ്ജു വാര്യരാണ് ചിത്രത്തിൽ മോഹൻലാലിന്റെ നായികയായെത്തുന്നത് . മോഷൻ പോസ്റ്റർ പുറത്തിറക്കുന്നതിന് മുന്നോടിയായി ഞായറാഴ്ച രാത്രി മോഹൻലാൽ ഫേസ്ബുക് ലൈവിലെത്തി ചിത്രത്തിലെ പ്രധാന കഥാപാത്രമായ ഒടിയൻ മാണിക്കനെക്കുറിച്ചുള്ള ചെറിയ സൂചനകൾ നൽകിയിരുന്നു . ഇരുട്ടിൽ പുതച്ച് ഒരു നിഴൽരൂപം പോലെയായിരുന്നു ലാലിന്റെ വരവ് . എന്നിട്ട് മുഴക്കമുള്ള ശബ്ദത്തിൽ പറഞ്ഞുഃ ' ഞാൻ ഒടിയൻ . അല്ല . ഒടിയൻ മാണിക്കൻ . രാത്രിയുടെ രാജാവിന് രാവിരുട്ടിന്റെ കമ്പളം വിരിക്കാൻ ഞാൻ വരികയാണ് . കറുകറുത്ത ഈ അമാവാസി ഇരുട്ടിലെ എന്റെ ഒടിയൻ രൂപത്തെ നിങ്ങൾ കാണേണ്ടത് ഇങ്ങനെയല്ല . അത് തിയേറ്ററുകളിലാണ് . ആദ്യം കാണുന്നത് പകൽവെളിച്ചത്തിലാവുന്നതല്ലെ അതിന്റെ ഭംഗി . നാളെ രാവിലെ പതിനൊന്ന് മണിക്ക് കാണാം . ' പൊട്ടിച്ചിരിച്ചുകൊണ്ട് ഇരുട്ടിന്റെ മറപറ്റി വന്ന കഥാപാത്രം പിൻവാങ്ങുകയും ചെയ്തു .